Kim Christiansen (DF), 2009-02-03:
I sidste uge indgik alle partier med undtagelse af Enhedslisten et forlig, som giver et gigantisk løft til den kollektive trafik.
Langt størsteparten af de 94 mia. kr., som bliver investeret frem til 2020, går til den kollektive trafik.
Bl.a. besluttede vi i forligskredsen at gennemføre en strategisk analyse af udbygningsmulighederne for den kollektive trafik i hovedstadsområdet, herunder, som det også har været nævnt, en løsning på Ring 3-problematikken - og der er vi så nogle, der håber på, at det kunne munde ud i en letbaneløsning.
Under forhandlingerne nævnte Dansk Folkeparti i flere omgange, at vi fandt det nødvendigt at få en bedre koordinering af de forskellige kollektive transportformer, eventuelt gennem et mobilitetsråd, netop for at sikre, at vi får optimal udnyttelse af de milliardinvesteringer, som er besluttet frem til 2020.
Det var ikke umiddelbart et forslag, som jeg hørte Socialistisk Folkeparti eller andre bakke op om.
Derfor kan det så også undre mig, at denne forespørgselsdebat overhovedet bliver gennemført, netop som vi har afsluttet dage og nætters forhandlinger, og netop fordi vi har besluttet den her strategiske analyse for at få fastlagt, hvordan og med hvilke midler vi får optimeret den kollektive trafik mest muligt.
For Dansk Folkeparti ville det være helt naturligt, at selve organiseringen af den kollektive trafik bliver sat under lup, og derfor indgår det også som et element i det forslag til vedtagelse, der er blevet fremsat, og som Socialistisk Folkeparti som de eneste så tilsyneladende ikke støtter.
Umiddelbart virker det, som om Socialistisk Folkeparti i deres iver for at virke ansvarlige har indgået et forlig, som de ikke er helt tilfredse med indholdet af.
For Dansk Folkepartis vedkommende vil vi afvente analysen og tage stilling til, hvilke initiativer der vil være de rigtige.
Det kan også undre mig, at Socialistisk Folkeparti rejser en debat, der isoleret set omhandler hovedstaden, som, når alt kommer til alt, er ganske godt dækket ind med kollektiv trafik.
Ikke at vi ikke kan gøre det meget, meget bedre, det kan vi sagtens, og derfor er der netop også i den indgåede aftale afsat milliardbeløb til forbedring af den kollektive trafik i hovedstadsområdet.
Det er ganske vist til drift, ja, men det er jo sådan, at hvis ikke der er det rigtige materiel, de rigtige skinner osv. til rådighed, vil det heller ikke give en rentabel drift.
Så tingene hænger jo en lille smule sammen.
Jeg tror, at mange af yderområderne oplever langt større problemer, end hovedstadsområdet gør, med nedlagte busruter og manglende sammenhæng i den kollektive trafik.
Og om historien om Bente, som hr. Magnus Heunicke lige skitserede, vil jeg sige, at jeg tror, at hvis det havde været i Vestjylland eller Nordjylland, havde det ikke været 41 min., så havde den samlede transporttid været et sted imellem 6 og 7 timer.
Men det er en anden diskussion.
Derfor vil Dansk Folkeparti gerne være med til at se på, om den nuværende struktur er den rigtige.
Det er en struktur, som udspringer af kommunalreformen, og som derfor måske også bør diskuteres i forbindelse med en evaluering af kommunalreformen.
Afslutningsvis vil jeg sige, at vi også skal have de positive briller på.
Nu er vi jo er forligspartnere, så derfor må konklusionen i dag blive, at vi afventer den her strategiske analyse vedrørende hovedstaden, og så ser vi positivt på at diskutere hele strukturen for den landsdækkende kollektive trafik på et senere tidspunkt.